open-index/open-wikipedia-markdown huggingface dataset:
மலட்டுத்தன்மை

**மலட்டுத்தன்மை** (Infertility) என்பது ஒரு மனிதனால் , விலங்கினால் அல்லது தாவரத்தினால் இயற்கை வழியில் புதிதாக ஒரு உயிரினத்தை உருவாக்கவல்ல கருக்கட்டல் என்னும் செயற்பாட்டில் பங்கு கொள்ளும் உயிரியல் ஆற்றலின்மையைக் குறிக்கும். இந்த மலட்டுத்தன்மை ஆண்களிலும், பெண்களிலும் இருக்கலாம். இந்த மலட்டுத்தன்மை என்பது சில சமயம் கருத்தரிப்பின்போது, வளர்ந்து வரும் கருவை முழுமையான கருக்காலத்தைக் கடந்து குழந்தையை பெற்றுக் கொள்ள முடியாமல் போகும் பெண்களின் ஆற்றலின்மையைக் குறிக்கவும் பயன்படுத்தப்படுகிறது. இந்த மலட்டுத்தன்மைக்கு பல காரணிகள் இருப்பினும், அவற்றில் பல மருத்துவ சிகிச்சை முறைகளால் மாற்றியமைக்கப்பட்டு, மலட்டுத்தன்மையிலிருந்து விடுபட உதவுகின்றது. இவற்றை மலட்டுத்தன்மை சிகிச்சை எனலாம்.
மலட்டுத்தன்மை அற்ற வளமான பெண்களில் முட்டை வெளியிடலுக்கு சில நாட்கள் முன்னரும், பின்னரும் கருக்கட்டும் தன்மை காணப்படும். மாதவிடாய் சுழற்சியின் ஏனைய நாட்களில் இவ்வாறான கருக்கட்டும் தன்மை காணப்படுவதில்லை.

## வரைவிலக்கணம்
"மக்கட் தொகையியலாளர்களின் வரைவிலக்கணப்படி மலட்டுத்தன்மை என்பது சனத்தொகையில் இனப்பெருக்கத்துக்குரிய வயதை அடைந்த பெண்களில் குழந்தை பெற்றுக்கொள்ளும் ஆற்றல் இல்லாதிருப்பதாகும். அதேவேளை தொற்று நோயியலாளர்களின் வரைவிலக்கணப்படி குழந்தை உருவாக்கத்திற்கான முயற்சியும் வாய்ப்பும் இருந்தும் கரு கொள்ளல் விகிதத்திற்கான வாய்ப்பின்மையை எதிர்கொள்ளுதல் ஆகும்  தற்போது பெண்கள் கரு கொள்ளல் விகிதம் அவர்களது 24 வயதில் உச்சமாகவும் அது 30 வயதில் குறைவதாகவும் 50 வயதுக்குப் பின் அரிதாக நடைபெறுவதாகவும் இருக்கும், முட்டை வெளியேறி 24 மணித்தியாலங்களில் பெண்கள் கருவளம் உள்ளவர்களாக இருப்பர்.  ஆண்களில் கருக்கொள்ளல் 25 வயதில் உச்சமாகவும் 40 வயதின் பின் குறைவதாகவும் இருக்கும்.

### உலக சுகாதார அமைப்பின் வரைவிலக்கணம்
உலக சுகாதார அமைப்பு மலட்டுத்தன்மை என்பதை பின்வருமாறு வரைவிலக்கணப்படுத்துகின்றது:

### முதன்மையான எதிர் இரண்டாம் நிலை மலட்டுத்தன்மை
முதன்மையான மலட்டுத் தன்மை என்பது பெண்ணொருவர் குழந்தை பெற விருப்புடையவராக தொடர்ந்து 12 மாதங்களுக்கு மேல் எந்தவொரு கருத்தடை சாதனமும் பயன்படுத்தாமல் இணைந்தும் உயிருடன் பிறப்பு ஒருபோதும் நடைபெறாமல் இருப்பதாகும்.

இரண்டாம் நிலை மலட்டுத் தன்மை என்பது பெண்ணொருவர் குழந்தை பெற விருப்புடையவராக தொடர்ந்து 12 மாதங்களுக்கு மேல் எந்தவொரு கருத்தடை சாதனமும் பயன்படுத்தாமல் இணைந்தும் முந்திய குழந்தைப் பேறுக்குப் பின் கருக்கொள்ளல் நடைபெறாமல் இருப்பதாகும்.

## தாக்கங்கள்

### உளவியல் தாக்கம்
மலட்டுத் தன்மை காரணமாக ஒருவர் தனி ப்பட்ட முறையில் கவலைப்படுவதுடன் சமூக மதிப்பும் இல்லாது போகின்றது. ஆயினும் உயர் தொழில்நுட்ப முறைகளைப் பயன்படுத்தி (IVFமுறை),குழந்தைப் பேரைப் பெற்றுக் கொள்ளும் வாய்ப்புகள் உள்ளன. மலட்டுத்தன்மை நம்மை அறியாமலேயே மன அழுத்தம்,கட்டுப்பாடின்மை, வயது முதிரும் போதான வளர்ச்சியின் போக்கு என்பன காரணமாக அமையும். .

மலட்டுத் தன்மை பல்வேறு உளவியல் தாக்கங்களையும் தரவல்லது. வாழ்க்கைத்துணை குழந்தைப் பேற்றுக்கு காட்டும் அதீத ஆர்வம் பாலியல் எழுச்சியின்மைக்கு  வழிகோலும். மன முறிவு, மருத்துவத் தீர்மானங்கள் பிரிவுகளை ஏற்படுத்தும். குழந்தைப் பேறின்மை என்பது புற்று நோய், இதயநோய்கள் போல மன அழுத்தத்தைத் தரக்கூடியது.

## காரணங்கள்

### நிர்ப்பீடன மலட்டுத்தன்மை
விந்துக்கு எதிரான உடலெதிரிகள் காரணமாக 10-30% ஆனவர்கள் மலட்டுத்தன்மையால் பாதிக்கப்படுகின்றனர் ஆண் பெண் இருபாலானவர்களிலும் உருவாகும் இந்த பிறபொருளெதிரி விந்தின் மேற்பரப்பு உள்ள உடலெதிரியை பாதிப்பதால் அது பெண் கருப்பையின் பயணிக்க முடியாமை, இறப்புவீதம் என்பன கருத்தைத்தலைப் பாதிக்கும்.

## அடிக்குறிப்புகள்
கோயம்புத்தூர் கிழக்கு சட்டமன்றத் தொகுதி

**கோயம்புத்தூர் கிழக்கு சட்டமன்றத் தொகுதி** (*Coimbatore East*) என்பது இந்தியாவின், தமிழ்நாட்டின், கோயம்புத்தூர் மாவட்டத்தில் இருந்த ஒரு சட்டமன்றத் தொகுதியாகும். 2009ஆம் ஆண்டின் இந்திய தேர்தல் ஆணையத்தின் தொகுதி மறு சீரமைப்பு கட்டளைப்படி கோவை கிழக்கு தொகுதி நீக்கப்பட்டு, கோயம்புத்தூர் வடக்கு என பெயர் மாற்றப்பட்டது.

## சட்டமன்ற உறுப்பினர்கள்

* 1957 & 1962ல் இத்தொகுதி கோவை I என அழைக்கப்பட்டது.
* 1957ம் ஆண்டு தேர்தலில் இத்தொகுதிக்கு இரு உறப்பினர்கள் ஒதுக்கப்பட்டிருந்தனர். எனவே மருதாச்சலம் & பழனிசாமி இருவரும் சட்டமன்றத்துக்கு தேர்ந்தெடுக்கப்பட்டனர்.
* 1971 ல் இந்தியக் பொதுவுடமைக் கட்சி(மார்க்சியம்)யின் பூபதி 7873 (11.86%) வாக்குகள் பெற்றார்.
* 1977இல் ஜனதாவின்  கே. ஆர். வெங்கடாசலம் 14049 (20.63%) & காங்கிரசின்  எஸ். இராமசாமி 13877 (20.37%)  வாக்குகளும் பெற்றனர்.
* 1980இல் ஜனதாவின் (ஜெயபிரகாசு நாராயணன் பிரிவு) கே. ஆர். வெங்கடாசலம் 5406 (7.29%) வாக்குகள் பெற்றார்.
* 1989இல் அதிமுக ஜெயலலிதா அணியின் டி. மலரவன் 14727 (15.48%)  & அதிமுக ஜானகி அணியின் வி. ஆர். மணிமாறன் 8799 (9.25%) வாக்குகளும் பெற்றனர்.
* 1991இல் பாஜகவின் ஜி. பூபதி 5275 (6.30%) வாக்குகள் பெற்றார்.
* 1996இல் இந்தியக் பொதுவுடமைக் கட்சி(மார்க்சியம்)யின் கே. சி. கருணாகரன் 8523 (9.48%) வாக்குகள் பெற்றார்.
* 2006இல் தேமுதிகவின் ஜி. மேரி 7886 வாக்குகள் பெற்றார்.

## 1971

## 1967

## மேற்கோள்கள்

பகுப்பு:கோயம்புத்தூர் மாவட்டத்தின் நீக்கப்பட்ட சட்டமன்றத் தொகுதிகள்
கோயம்புத்தூர் மேற்கு சட்டமன்றத் தொகுதி

**கோயம்புத்தூர் மேற்கு சட்டமன்றத் தொகுதி** (*Coimbatore West*) என்பது இந்தியாவின், தமிழ்நாட்டின், கோயம்புத்தூர் மாவட்டத்தில் இருந்த ஒரு சட்டமன்றத் தொகுதியாகும்.  2009ம் ஆண்டின் இந்திய தேர்தல் ஆணையத்தின் தொகுதி மறு சீரமைப்பு கட்டளைப்படி இந்த சட்டமன்ற தொகுதி நீக்கப்பட்டு, கோயம்புத்தூர் தெற்கு தொகுதியாக மாற்றப்பட்டது.

* 1957 மற்றும் 1962ல் இத்தொகுதி கோவை II என அழைக்கப்பட்டது.
* 1977ல் ஜனதாவின் எ. அழகிரிசாமி 17942 (23.80%) & காங்கிரசின் ஆர். எஸ். வேலன்  8085 (10.72%) வாக்குகளும் பெற்றனர்.
* 1989ல் முசுலிம் லீக்கின் எம். அப்துல் ஜாபர் 13708 (15.13%), பாஜகவின் பி. ரங்கராசு 10456 (11.54%) & அதிமுக ஜானகி அணியின் கே. லியாகத் அலிகான் 7001 (7.73%) வாக்குகளும் பெற்றனர்.
* 1991ல் பாஜகவின் மணி என்கிற மூகாம்பிகை மணி 11718 (14.53%) வாக்குகள் பெற்றார்.
*1 996ல் பாஜகவின் அக்சய ஆறுமுகம் 7503 (9.07%)  & மதிமுகவின் எசு. கோவிந்தராசன்  4446 (5.38%)வாக்குகளும் பெற்றனர்.
* 2001ல் மதிமுகவின் சி. பி.  எசு. தும்புராசா 4528 (5.77%)  வாக்குகள் பெற்றார்.
* 2006ல் தேமுதிகவின் எ. எசு. அக்பர் 8329 வாக்குகள் பெற்றார்.

## மேற்கோள்கள்

பகுப்பு:கோயம்புத்தூர் மாவட்டத்தின் நீக்கப்பட்ட சட்டமன்றத் தொகுதிகள்
ஜெம்புளூ சண்டை

**ஜெம்புளூ சண்டை** (*Battle of Gembloux*) என்பது இரண்டாம் உலகப் போரின் மேற்குப் போர்முனையில் நிகழ்ந்த ஒரு சண்டை. பெல்ஜியம் சண்டையின் ஒரு பகுதியான இச்சண்டையில் நாசி ஜெர்மனியின் படைகள் பெல்ஜியத்தைத் தாக்கியதால் பிரெஞ்சு முதன்மைப் படைகளை ஆர்டென் காட்டுப் பகுதியிலிருந்து நகர்ந்து பெல்ஜியத்தை நோக்கி விரைந்தன.

மே 10, 1940ல் ஜெர்மானியப் படைகள் பெல்ஜியம் மற்றும் பிரான்சின் மீது இருமுனைத் தாக்குதலைத் தொடங்கின. ஜெர்மனியின் போர் உபாயத் திட்டமான “மஞ்சள் திட்ட” (ஜெர்மன்: Fall Gelb) த்தின்படி பெல்ஜியம் மீதான தாக்குதல் திசை திருப்பும் தாக்குதலாகும். இதன் மூலம் பிரான்சின் முதன்மைப் படைப்பிரிவுகளை பெல்ஜியத்திற்கு வரவழைக்க வேண்டும். அவை பெல்ஜியத்தை அடைந்த பின், அவற்றின் பின்பகுதியில் ஆர்டென் காடு வழியாக ஜெர்மானிய ஆர்மி குரூப் ஏ முக்கியத் தாக்குதல் நடத்த வேண்டுமென்று மஞ்சள் திட்டம் வகுக்கப்பட்டிருந்தது. அதன்படி பிரெஞ்சு முதலாம் ஆர்மியை பெல்ஜியத்துக்கு இழுக்க மே 12ம் தேதி இரண்டு ஜெர்மானிய கவச டிவிசன்கள் பெல்ஜியத்தின் ஹன்னூட் பகுதியைத் தாக்கின. ஹன்னூட் சண்டையில் பிரெஞ்சுப் படைகள் வெற்றியடைந்த பின்னர் ஜெம்புளூ இடைவெளியில் நிறுத்தப்பட்டிருந்த பிரெஞ்சுப் படைகளை ஜெர்மானிய 6வது ஆர்மி தாக்கியது. மே 14, 15 இரு நாட்கள் நடந்த இந்த சண்டையில் ஜெர்மானிய படைகளால் பிரெஞ்சு பாதுப்பாப்பு கோட்டை ஊடுருவ முடியவில்லை. சுற்றிக் கொண்டும் போக முடியவில்லை. இச்சண்டை பிரெஞ்சுப் படைகளுக்கு வெற்றியில் முடிவடைந்தது. ஆனால் ஹன்னூட்டிலும் ஜெம்புளூவிலும் பிரெஞ்சு முதலாம் ஆர்மிக்கு ஏற்பட்ட சேதங்கள் அதன் பலத்தை வெகுவாகக் குறைத்தன. ஜெர்மானியப் படைகளின் ஆர்டென் காட்டுத் தாக்குதலால், அப்படை பின் வாங்கும் வழி அடைபடும் நிலை உண்டானது. எனவே இப்பிரிவு பெல்ஜியத்திலிருந்து பின்வாங்கி லீல் நகருக்குச் சென்றது. மே 28ம் தேதி அங்கு நடந்த சண்டையில் ஜெர்மானியப் படைகளால் முழுதும் தோற்கடிகப்பட்டது. ஜெர்மானிய இருமுனைத் தாக்குதல் எளிதில் வெற்றியடைந்ததால் ஹன்னூட்டிலும், ஜெம்புளூவிலும் பிரெஞ்சுப் படைகள் அடைந்த வெற்றி பயனில்லாமல் போனது.

## அடிக்குறிப்புகள்

## மேற்கோள்கள்

* Brian Bond. *France and Belgium, 1939–1940*. London : Davis-Poynter. 1990. 
* Buchner, Alex. *Das Handbuch der deutschen Infanterie 1939-1945*. Wölfersheim-Berstadt: Podzun-Pallas, 1987.  .
* Frieser, Karl-Heinz. *The Blitzkrieg Legend*. Naval Institute Press. 2005. 
* Gunsburg, Jeffery A. 'The Battle of Gembloux, 14–15 May 1940: The "Blitzkrieg" Checked'. The *Journal of Military History*, Vol. 64, No. 1 (Jan., 2000), pp.&nbsp;97–140
* Healy, Mark, Ed. Prigent, John &. *Panzerwaffe: The Campaigns in the West 1940*. Vol. 1. London. Ian Allan Publishing. 2008  
* Sumner, Ian, and Vauvillier, François. *The French Army 1939-45 (1)*. London: Osprey, 1998.  .

பகுப்பு: மேற்குப் போர்முனை (இரண்டாம் உலகப் போர்)
பகுப்பு:1940 நிகழ்வுகள்
பகுப்பு:பெல்ஜியம்
உரையசைக் கிளவிகள்

தமிழில் பேசும்போது இடையிடையே சில சொற்களைப் பேசுவதை அசைத்துக்கொள்வதற்காகப் பயன்படுத்துவர். இதற்கு இலக்கண நூலார் **உரையசைக் கிளவி** (*interjection*) என்று பெயரிட்டுள்ளனர். இத்தகைய சொற்கள் இங்குத் தொகுக்கப்படுகின்றன.

## முழுமையான இடைச்சொல்
### அத்தை
புலவர் தோழ கேளாய் அத்தை - குறுந்தொகை 129

### [[அம்ம வாழி|அம்ம]]
பாடலின் தொடக்கமாக அம்ம என்னும் உரையசைக் கிளவி 68 இடங்களில் வருகின்றன. மற்றும் பாடலின் இடையில் வருவன பற்பல.

### எலுவ
எலுவ சிறாஅர் ஏமுறு நண்ப - குறுந்தொகை 129

### எல்லா
எல்லா இஃதொத்தன் என் பெறான் கேட்டைக்காண் - கலித்தொகை 61

## குறைசொற் கிளவி (இடைச்சொல்)
### இக
### மதி
### மியா
### மோ

## மேற்கோள்கள்

பகுப்பு:சொல்லிலக்கணம்
எலும்பு மெழுகு

**எலும்பு மெழுகு** *(bone wax)* அறுவை சிகிச்சையின் போது எலும்புகளில் இருந்து இரத்தம் கசிவதைத் தவிர்க்க உதவுகிறது. இது தேனீ மெழுகால் (*bee's wax)* செய்யப்படுகிறது. ஐசோ புரப்பைல் பால்மிடேட், பாரஃபின் *(paraffin)* போன்ற மிருதுவாக்கிகளை (softening agent) உள்ளடக்கியது. இதைக் குருதி கசியும் எலும்பு முனையில் அழுத்தித் தேய்க்கும் போது இது இரத்தக்கசிவை நிறுத்துகிறது.

## பக்க விளைவுகள்
* நோய்த்தொற்று (infection)
* எலும்பு கூடாமை (non-union)

## மேற்கோள்கள்

பகுப்பு:மருத்துவம்
ஐஎஸ்ஓ 13485

**ஐஎஸ்ஓ 13485** *(ISO 13485)* சீர்தரத்துக்கான அனைத்துலக நிறுவனம் வெளியிட்ட நியமங்களுள் ஒன்றாகும். இது 2003 ஆம் ஆண்டில் வெளியிடப்பட்டது. இந்நியமம்  மருத்துவத் துறையில் பயன்படும் கருவிகளின் வடிவமைப்பு மற்றும் தயாரிப்புக்கான தரத்தை நிர்ணயிக்கிறது.

பகுப்பு:சீர்தரங்கள்
பகுப்பு:மருத்துவம்
கவலை

**கவலை** (*Sadness*) என்பது தவறான கணிப்பால் ஏற்படுகின்ற ஒரு மன நோய். உறுதியின்மை அல்லது ஏதேனும் அபாயத்தைச் சந்திக்க நேரிடும்போது நாம் உணரும் ஒருவகை சாதாரண உணர்ச்சிதான் கவலை. இது குறைபாடு, இழப்பு, விரக்தி, துக்கம், உதவியற்ற தன்மை, ஏமாற்றம் மற்றும் துக்கம் போன்ற உணர்வுகளுடன் தொடர்புடையது அல்லது வகைப்படுத்தப்படுகிறது. வேதாத்திரி மகரிசி கவலை என்பதை ‘கற்பனையான வலை’ என்று குறிப்பிடுகிறார்.

**கவலை** அல்லது **துயரம்** என்பது இழப்பு, உதவியற்ற நிலை, பயனற்ற நிலை போன்ற உணர்ச்சிகளை வெளிக்காட்டும் ஒரு மன உணர்வாகும். இந்நிலையில் மனிதர்கள் பொதுவாக அமைதியாகவும், ஆற்றலற்ற நிலையிலும், ஏனையோரிடமிருந்து விலகியும் இருக்கத் தலைப்படுவர். அத்துடன் அழுகை மூலமும் அவர்களது இந்த மனநிலை வெளிக்காட்டப்படும்.

மனநிலை தற்காலிகமாக பாதிக்கப்பட்டிருப்பின் அது கவலை எனவும், தொடர்ந்த, ஆழமான மனநிலை பாதிப்பு இருப்பதுடன், தமது வழக்கமான செயல்களை செய்யும் திறனை இழந்தும் இருப்பின் அது மனச்சோர்வு எனவும் கருதப்படும்.

போல் எக்மான் வகுத்துள்ள ஆறு அடிப்படை உணர்ச்சிகளான மகிழ்ச்சி, கவலை, கோபம், ஆச்சரியம், பயம் மற்றும் அருவருப்பு ஆகியவற்றில் கவலையும் அடங்கும்..

## மேற்கோள்கள்

பகுப்பு:உணர்ச்சிகள்
பகுப்பு:மனித உணர்வுகள்
மாரியோ பார்க்காசு யோசா

**மாரியோ பார்க்காசு யோசா** (*Mario Vargas Llosa*, 28 மார்ச் 1936 - 13 ஏப்ரல் 2025) ஒரு பெருவிய எழுத்தாளரும், அரசியல்வாதியும் இதழாளரும் ஆவார். 2010ம் ஆண்டிற்கான இலக்கிய நோபெல் பரிசினை வென்றவர். யோசா, இலத்தீன் அமெரிக்காவின் (தெற்கு மற்றும் மத்திய அமெரிக்காவின்) முதன்மையான எழுத்தாளர்களுள் ஒருவராகக் கருதப்படுகிறார்.

எசுப்பானிய மொழியில் எழுதும் யோசா 1960களில்  *நாய்களின் நகரம்* எனப் பொருள் படும் எசுப்பானிய மொழிப் புதினம் La ciudad y los perros (ல சியுடாடு இ லொசு பெர்ரொசு) என்பதை 1963 இல் எழுதினார். இது ஆங்கிலத்தில் *தி டைம் ஆஃப் தி ஃகீரோ* (The Time of the Hero) என அறியப்படுகின்றது.  1965 இல் *பச்சை வீடு* எனப்பொருள்படும் *ல காசா பெர்டே* (La Casa Verde, ஆங்கிலத்தில் *தி கிரீன்  ஃகவுசு* The Green House) என்னும் புதினத்தை எழுதினார். பெரு நாட்டின் தனிவல்லாட்சியர் (சர்வாதிகாரி) மானுவேல் ஏ. ஓதிரியா (Manuel A. Odría) என்பாரின் ஆட்சியை அடிப்படையாகக் கொண்டு 1969 இல்  வரைந்த *கான்வர்சேசியோன் என் ல கத்தேடரல்*  (Conversación en la catedral) (ஆங்கிலத்தில் *கன்வர்சேசன் இன் தி கத்தீடரல்* Conversation in the Cathedral) என்னும் புதினம்  போன்ற பற்பல எழுத்துகளின் வழி புகழ் எய்தினார். நகைச்சுவை புதினங்கள், துப்பறியும் புதினங்கள், வரலாற்றுப் புதினங்கள், பரபரப்பூட்டும் அரசியல் புதினங்கள் என பலவகைப்பட்ட புனைவுப் படைப்புகளை எழுதியுள்ளார். இவரது பல படைப்புகள் திரைப்படங்களாக எடுக்கப்பட்டுள்ளன. அரசியலிலும் தீவிர ஈடுபாடு கொண்ட லோசா 1990ம் ஆண்டு பெரு நாட்டு அதிபர் தேர்தலில் போட்டியிட்டு தோல்வியடைந்தார். 1993ம் ஆண்டு எசுப்பானியா நாட்டுக் குடியுரிமையைப் பெற்ற இவர் தற்போது இலண்டன் (ஐக்கிய இராச்சியம்) நகரில் வசித்து வருகிறார்.

## இறப்பு
வர்காஸ் லோசா ஏப்ரல் 13, 2025 அன்று லிமாவில் தனது 89 வயதில் இறந்தார், இவரது குடும்பத்தினரால் சூழப்பட்டு "அமைதியுடன்" இருந்தார் என்று அவரது மகன் அல்வாரோ வர்காஸ் லோசா தனது X கணக்கில் கூறியுள்ளார். இவரது உடல் ஒரு தனிப்பட்ட இறுதிச் சடங்கு விழாவிற்குப் பிறகு தகனம் செய்யப்படும் என்றும் அறிவிக்கப்பட்டது.

## மேற்கோள்கள்

## வெளி இணைப்புகள்

* அதிகாரப்பூர்வ இணையதளம்

பகுப்பு:எசுப்பானிய எழுத்தாளர்கள்
பகுப்பு:பெரு
பகுப்பு:நோபல் இலக்கியப் பரிசு பெற்றவர்கள்
பகுப்பு:1936 பிறப்புகள்
பகுப்பு:2025 இறப்புகள்
வங்காளக் கலைக்களஞ்சியங்கள்

வங்காள மொழியில் அல்லது வங்காளம் தொடர்பான கலைக்களஞ்சியங்கள் **வங்காள கலைக்களஞ்சியங்கள்** எனப்படுகின்றன.  வங்காள மொழியில் 19 ம் நூற்றாண்டில் இருந்தே கலைக்களஞ்சியங்கள் வெளிவருகின்றன.  

## பட்டியல்
* Vidyarthabali - 1820  - பிரித்தானிக்கா கலைக்களஞ்சியத்தை தழுவிய படைப்பு
* Sankshipta Sadvidyabali - 1833
* Bharatkosh - 1880 - 3 தொகுதிகள்
* Vidyakalpadruma - 1846 - பிரித்தானிக்கா கலைக்களஞ்சிய மொழி பெயர்ப்பு
* Bangla Visvakosh  - 1866 - 22 தொகுதிகள்
* Bangla Visvacos - 1972 - 4 தொகுதிகள் -  Columbia Viking Desk Encyclopedia மொழி பெயர்ப்பு
* Islami Bishwakosh  - வங்காள இசுலாமிய கலைக்களசியம் - 1986
* வங்காள சிறுவர் கலைக்களஞ்சியம் - 1995 - 5 தொகுதிகள்
* வங்காளப்பீடியா
* Vijnan Biswakosh - அறிவியல் கலைக்களஞ்சியம் - 1998

பகுப்பு:வங்காள கலைக்களஞ்சியங்கள்
அரேக்கிப்பா

**அரேக்கிப்பா** (*Arequipa*, ) என்பது அதே பெயரையுடைய அரேக்கிப்பா மாநிலத்தின் தலைநகரம். இது பெரு நாட்டின் தெற்கே 904,931 மக்கள் வாழும் நகரம். மக்கள் தொகையளவில் பெரு நாட்டிலேயே இரண்டாவது பெரிய நகரம். அரேக்கிப்பா நகரம் ஆண்டீய மலைத்தொடரில், கடல் மட்டத்தில் இருந்து 2,380 மீட்டர் (7,800 அடிகள்) உயரத்தில், பனி உறைந்த உச்சியைக் கொண்ட எல் மிசிட்டி (El Misti) எரிமலை அருகே காட்சிதரும் இடத்தில் அமைந்துள்ளது. 

அரேக்கிப்பாவில் சில்யார் (sillar) என்றழைக்கப்படும் வெண்னிற எரிமலைக் கற்களைக் கொண்டு எசுப்பானியரின் காலனித்துவம் ஆட்சியில் கட்டப்பட்ட கட்டடங்கள் நிறைய உள்ளன. இந்த வெண்ணிற கற்களால் ஆன கட்டங்களால், இந்த நகரத்திற்கு *வெண்ணிற நகரம்* (La Ciudad Blanca, லா சியுதாது பிளான்கா) என்னும் செல்லப்பெயர் உண்டு.  இந்த இந்த நகரத்தில் ஐபீரிய மக்களோடு கலந்த வெள்ளை நிற கிரியோல் மக்கள் அதிகமாக இந்த இடத்தில் வாழ்ந்ததால், காலனித்துவ நாட்களிலேயே இச் செல்லப்பெயர் பெற்றாதாகவும் கருத்துகள் உள்ளன. அரேக்கிப்பாவின் வரலாற்றுப் புகழ் மிக்க அழகிய கட்டடங்கள் உள்ள நகர நடுவகம் யுனெசுக்கோ (UNESCO)-வின் உலக மரபு இடமாக (World Heritage Site) 2000 ஆம் ஆண்டு அறிவிக்கப்பட்டது. 

## மேற்கோள்களும் அடிக்குறிப்புகளும்
கிகோன்

**கிகோன்** (*Gijón*) என்பது எசுப்பானியாவில் உள்ள ஆதூரியா பகுதியில் உள்ள ஒரு நகராட்சியும் அதன் தலைநகரமும் ஆகும். ஐரோப்பிய மத்திய கால குறிப்புகள் இதனை கிகியா என்று குறிப்பிடுகின்றன. இது ஒரு முக்கியமிக்க ரோமானிய நகரமாக இருந்தது. ஆனால் ரோமானியர்கள் வருவதற்கு முன்பே இங்கு மக்கள் வாழ்ந்து வந்தனர். இன்று இதன் பரப்பளவு 181.6 சதுர கி.மீ. ஆகும். இங்கு தற்போது ஏறத்தாழ 275,699 மக்கள் வசிக்கின்றனர்.

## மேற்கோள்கள்

பகுப்பு:எசுப்பானிய நகரங்கள்
ஆதூரியா

**ஆதூரியா** என்பது எசுப்பானிய இராச்சியத்தின் ஒரு ஆட்சி பிரிவு ஆகும். இது எசுப்பானிய இராச்சியத்தில் சேர்க்கப்படுவதற்கு முன்பு ஐரோப்பிய மத்திய காலத்தில் ஆதூரியா இராச்சியாமாக இருந்தது. இதன் தலைநகரம் ஒவியேதோ ஆகும். இதன் பரப்பளவு 10,604 சதுர கி.மீ. ஆகும். இதன் மக்கட்தொகை ஏறத்தாழ 1,076,896 ஆகும். இதன் ஆட்சிமொழிகள் எசுப்பானியம் மற்றும் ஆதூரியம் ஆகும்.

## மேற்கோள்கள்

பகுப்பு:எசுப்பானியா
பகுப்பு:எசுப்பானியாவின் தன்னாட்சி சமூகங்கள்
ஒவியேதோ

**ஒவியேதோ** (*Oviedo*) என்பது எசுப்பானியாவில் உள்ள ஆதூரியாவின் தலைநகரம் ஆகும். இந்நகரம் கி.பி.761 இல் மாகிமோ மற்றும் புரோமேத்தானசு ஆகிய இரு துறவிகளால் தோற்றுவிக்கப்பட்டது என நம்பப்படுகிறது. இதன் பரப்பளவு 18.665 சதுர கி.மீ. ஆகும். இதன் மக்கட்தொகை ஏறத்தாழ 224,005 ஆகும்.

## மேற்கோள்கள்

பகுப்பு:எசுப்பானிய நகரங்கள்
பகுப்பு:எசுப்பானிய உலக பாரம்பரியக் களங்கள்
ஆதூரிய மொழி

**ஆதூரியம்** (வியமாந்தம்: *Lenga asturian-a*) என்பது ரோமானிய மொழிக்குடும்பத்தைச் சேர்ந்த ஒரு மொழி ஆகும். இம்மொழி எசுப்பானிய இராச்சியத்தில் உள்ள ஆதூரியாவில் பேசப்பட்டு வருகிறது. இம்மொழியை ஏறத்தாழ ஒரு இலச்சத்து ஐம்பதாயிரம் முதல் நான்கு இலச்சத்து மக்களால் பேசப்படுகிறது. எசுப்பானியம் மட்டுமின்றி ஆதூரியமும் ஆதூரியாவில் ஆட்சி மொழியாக உள்ளது. இம்மொழியை எழுதுவதற்கு இலத்தீன் எழுத்துகளையே பயன்படுத்துகின்றனர்.

## மேற்கோள்கள்

பகுப்பு:எசுப்பானிய மொழிகள்
சான்தான்தேர்

**சான்தான்தேர்** (எசுத்தோனியம்: *Santander*) என்பது எசுப்பனியாவில் உள்ள காந்தாபிரியா பகுதியின் தலைநகரம் ஆகும். இது ஒரு துறைமுக நகரம் ஆகும். இதன் பரப்பளவு 35 சதுர கி.மீ. ஆகும். இதன் மக்கட்தொகை ஏறத்தாழ 183,466 ஆகும். இது கடல்மட்டத்தில் இருந்து 15 மீ. உயரத்தில் உள்ளது. இந்நகரம் கி.பி. 26 இல் தோற்றுவிக்கப்பட்டது. எசுப்பானியத்தை தவிர இதற்கு வேறு ஆட்சிமொழிகள் ஏதும் கிடையாது.

பகுப்பு:எசுப்பானிய நகரங்கள்
வங்காளப்பீடியா

**வங்காளப்பீடியா** என்பது பங்காளாதேசத்தின் முதல் கலைக்களஞ்சியம் ஆகும்.  இது வங்காளதேசம், மக்கள், மொழி, பண்பாடு, வாழ்வியல், கலைகள் பற்றிய தகவல்களைக் கொண்டிருக்கிறது. 500 பக்கங்கள் உடைய பத்துத் தொகுதிகளாக இது வெளிவந்துள்ளது.  இது வங்காள மொழியிலும், ஆங்கில மொழியிலும் உள்ளது.

## வெளி இணைப்புகள்
* http://www.banglapedia.org/

## மேற்கோள்கள்

பகுப்பு:வங்காள கலைக்களஞ்சியங்கள்
ஏட்ரியாட்டிக் கடல்

thumb|right|ஏட்ரியாட்டிக் கடலின் வரைபடம்
**ஏட்ரியாட்டிக் கடல்** (*Adriatic Sea*) மத்திய தரைக்கடலின் ஒரு பிரிவு. இது ஐரோப்பாவின் இத்தாலிய குடாவுக்கும் பால்கன் குடாவுக்கும் இடையில் அமைந்துள்ளது. இக்கடலின் மேற்குக் கரையில் இத்தாலியும், மேற்குக் கரையில் பொசுனியாவும் எர்செகோவினாவும், சுலோவேனியா, குரோஷியா, அல்பேனியா மற்றும் மொண்டனேகுரோ நாடுகளும் உள்ளன. ரீனோ, போ, அடிகே, பிரெண்டா, பியாவே, சோக்கா, கிருக்கா, செடினா, நெரெட்வா, டிரின் ஆகிய ஆறுகள் இக்கடலில் பாய்கின்றன. இக்கடலின் கிழக்குப்பகுதியில் குரோசியாவுக்கு அண்மையாக 1300க்கு மேற்பட்ட தீவுகள் உள்ளன. இதன் அதிகபட்ச ஆழம் 1,233 மீட்டர் (4,045 அடி) ஆகும். இது மத்தியதரைக்கடலை விட உப்புத்தன்மை குறைந்ததாகக் காணப்படுகின்றது.

## மேற்கோள்கள்

பகுப்பு:கடல்கள்
பகுப்பு:ஐரோப்பியப் புவியியல்
பகுப்பு:நடுநிலக் கடல்
மாலாகா

**மாலாகா** என்பது எசுப்பானியாவில் உள்ள ஆந்தலூசியா பகுதியில் உள்ள ஒரு நகராட்சியும் நகரமும் ஆகும். இது 395 சதுர கி.மீ. பரப்பளவைக் கொண்டுள்ளது. இதன் மக்கட்தொகை ஏறத்தாழ 568,305 என உள்ளது. இந்நகரம் கி.மு. ஏழாம் நூற்றாண்டில் தோற்றுவிக்கப்பட்டது. 

பகுப்பு:எசுப்பானிய நகரங்கள்
பெனம்பிரா

**பெனம்பிரா** என்பது ஒரு மேற்கத்திய இசைக்குழு ஆகும். இது பிரான்சு நாட்டைச் சேர்ந்த ஒரு கோதிக்கு மெட்டல் இசைக்குழு ஆகும். இது 1996ஆம் ஆண்டு தோற்றுவிக்கப்பட்டது. இதுவரை இவ்விசைக்குழு மூன்று இசைக்கொவைகளை வெளியிட்டுள்ளது.

பகுப்பு:பிரெஞ்சு கோதிக்கு மெட்டல் இசைக்குழு
வாலேன்சியா

**வாலேன்சியா** என்பது எசுப்பானியாவில் உள்ள வாலேன்சியா மாகாணத்தின் தலைநகரம் ஆகும். இப்பகுதியிலேயே மக்கட்தொகை மிகுந்த நகரம் இதுவே. இது எசுப்பானியாவிலேயே மூன்றாவது அதிக மக்கட்தொகை கொண்ட நகரம் ஆகும். இதன் பரப்பளவு 134.65 சதுர கி.மீ. ஆகும். இதன் மக்கட்தொகை ஏறத்தாழ 814,208 ஆகும். இந்நகரம் கி.மு. 137இல் தோற்றுவிக்கப்பட்டது.
## 2024 பெரு வெள்ளம்
29 அக்டோபர் 2024 அன்று பெய்த கன மழையால் வலென்சியா மாகாணம் மற்றும் அதற்கு அப்பால் உள்ள பகுதிகளில் கடந்த 50 ஆண்டுகளில் கண்டிராத பெரு வெள்ளத்தால்  குறைந்தது 95 பேர் இறந்துவிட்டனர். மேலும் பலர் காணாமல் போய்விட்டனர்.. 
## மேற்கோள்கள்

பகுப்பு:எசுப்பானிய நகரங்கள்
பகுப்பு:முன்னாள் தேசிய தலைநகரங்கள்
எமிலியானோ-ரோமாஞோலோ

**எமிலியானோ-ரோமாஞோலோ** என்பது ரோமானிய மொழிக்குடும்பத்தைச் சேர்ந்த ஒரு மொழி ஆகும். இது இத்தாலியின் வடக்கு பகுதியில் உள்ள எமிலியா-ரோமாஞா மற்றும் லோம்பார்தி பகுதிகளில் பேசப்பட்டு வருகிறது. இம்மொழி இரண்டு மில்லியன் மக்களால் பேசப்படுகிறது.

## மேற்கோள்கள்

பகுப்பு:ஐரோப்பிய மொழிகள்
எமிலியா-ரோமாஞா

**எமிலியா-ரோமாஞா** என்பது வடக்கு இத்தாலியில் உள்ள ஒரு ஆட்சிப் பகுதி ஆகும்.

பகுப்பு:இத்தாலி
சரகோசா

**சரகோசா** (*Zaragoza* , ; )  எசுப்பானியாவில் உள்ள ஒரு நகரம் ஆகும்.   இது இதே பெயருள்ள மாநிலத்தின் தலைநகரமாகவும் அரகொன் தன்னாட்சி சமூகத்தின் தலைநகரமாகவும் விளங்குகின்றது. இது எப்ரோ ஆற்றங்கரையில் அமைந்துள்ளது. அரகொன் மற்றும் எப்ரோ ஆற்று வடிநிலத்தின் மையத்தில் இந்த நகரம் அமைந்துள்ளது. 

செப்டம்பர் 1, 2010இல் சரகோசாவின் மக்கள்தொகை 701,090 ஆக இருந்தது. இதன் நிர்வாக எல்லைக்குள்ளான நிலப்பரப்பு 1,062.64 சதுர கி.மீ (410.29 சதுர மைல்கள்) ஆகும். எசுப்பானியாவின் நகராட்சிகளில் இது மக்கள்தொகையின்படி ஐந்தாவது இடத்தில் உள்ளது.   ஐரோப்பிய ஒன்றியத்தில் நகர எல்லைகளுக்கான மக்கள்தொகைப்படியான வரிசையில் 32வதாக உள்ளது.  பெருநகர் பகுதியின் மக்கள்தொகை 783,763 குடிகளாக 2006இல் மதிப்பிடப்பட்டது.  அரகொன் மக்கள்தொகையில் 50 விழுக்காடு பேர்  இந்த நகராட்சியில் வசிக்கின்றனர். 

நகரம் கடல்மட்டத்திலிருந்து  199 மீட்டர்கள் (653 அடிகள்) உயரத்தில் உள்ளது. சரகோசா 2008ஆம் ஆண்டு கோடைக்காலத்தில் நீர் மேலாண்மை மற்றும் பேணத்தகு மேம்பாடு குறித்த உலகக் கண்காட்சியை *எக்ஸ்போ 2008* நடத்தியது. 2012ஆம் ஆண்டு ஐரோப்பிய பண்பாட்டுத் தலைநகரமாக தேர்ந்தெடுக்க நியமிக்கப்பட்டது. 

நாட்டுப்புறக் கதைகள், உள்ளூர் சமையல்முறை,  தூண் அன்னை பசிலிக்கா, லா சியோ பெருங்கோவில், அல்யபேரியா அரண்மனை போன்ற கட்டிடங்களுக்காக அறியப்பட்டது.  இந்தக் கட்டிடங்கள் அரகொன் முதெகர் கட்டிடப்பாணியின் அங்கமாக உள்ளன;இவை ஐக்கிய நாடுகள் கல்வி, அறிவியல், பண்பாட்டு நிறுவன உலகப் பாரம்பரியக் களமாக உள்ளன. எசுப்பானியாவில் முதன்மையாகக் கொண்டாடப்படும் திருவிழாக்களில் இங்கு கொண்டாடப்படும் *தூண் திருவிழா* (Fiestas del Pilar) ஒன்றாகும்.

## தொடர்புள்ள பக்கங்கள்
* சரகோசா திறப்பு
## மேற்கோள்கள்

## வெளி இணைப்புகள்

* Council of Zaragoza
* Zaragoza Tourism Board Official Website 
* Demographics in 2015: Zaragoza City council

பகுப்பு:எசுப்பானிய நகரங்கள்
லியூ சியாபோ

**லியூ சியாபோ** (*Liu Xiaobo*, டிசம்பர் 28, 1955 - சூலை 13, 2017) என்பவர் ஒரு சீன எழுத்தாளர், அரசியல் விமரிசகர், மனித உரிமைச் செயற்பாட்டாளர் ஆவார். 2010ஆம் ஆண்டின் அமைதிக்கான நோபல் பரிசு பெற்றவர். இவர் சீனாவில் அரசியல் சீர்திருத்தம் வேண்டியும், கம்யூனிஸ்டுகளின் ஒரு-கட்சி ஆட்சி முறையையும் எதிர்த்துப் போராடி, உரிமைச் சாசனம் 08 எழுதியவர். 2009ம் ஆண்டு, அரசின் அதிகாரத்தைச் சீர்குலைக்க மற்றவர்களைத் தூண்டினார் என்று இவரைக் குற்றஞ்சாட்டி சீன அரசு பதினொரு ஆண்டுகள் சிறைத் தண்டனை வழங்கியது. கல்லீரல் புற்றுநோயால் பாதிக்கப்பட்ட இவரை 2017 சூன் 26 இல் சீன அரசு மருத்துவமனையில் சிகிச்சை பெற அனுமதித்தது. 2017 சூலை 13 அன்று இவர் மருத்துவமனையில் காலமானார்.

## உரிமைச் சாசனம் 08

## இவற்றையும் பார்க்க
* கருத்து வெளிப்பாட்டுச் சுதந்திரம்

## மேற்கோள்கள்

பகுப்பு:1955 பிறப்புகள்
பகுப்பு:2017 இறப்புகள்
பகுப்பு:புற்றுநோயால் இறந்தவர்கள்
பகுப்பு:நோபல் பரிசு பெற்ற சீனர்கள்
பகுப்பு:நோபல் அமைதிப் பரிசு பெற்றவர்கள்
பகுப்பு:சீன எழுத்தாளர்கள்
பகுப்பு:சீன மனித உரிமைகள் செயற்பாட்டாளர்கள்
யாளி

thumb|right|250px|யாளி மற்றும் குதிரை வீரன்
**யாளி** (*Yali*) என்பது தமிழ் கோயில்களில் காணப்படும் ஒரு தொன்ம உயிரினச் சிற்பமாகும். இதை வியாழம், என்றும் அழைக்கிறார்கள். இவற்றைப் பொதுவாக தமிழ் கோயில்களின் தூண்களில் காணலாம். தென்னிந்தியச் சிற்பங்களில் பரவலாகக் காணப்படும் யாளி இந்துத் தொன்மக்கதைகளில் வரும் சிங்கம் போன்ற ஓர் உயிரினமாகும். இது சிங்கத்தையும் யானையையும் விட மிகவும் வலிமையானது என நம்பப்படுகிறது. பொதுவாக யாளி யானையைத் தாக்குவது போன்று உள்ளதைச் சிற்பங்களில் காணலாம்.

மதுரை மீனாட்சியம்மன் கோயிலிலும் வேறு சில முருகன் கோயில்களிலும் உற்சவர் சிலைகள் உலா வரும் பொழுது யாளி போன்று வடிவமைத்த வாகனங்களில் வருவது வழக்கம்.

## [[சங்க இலக்கியம்| சங்க இலக்கியங்களில்]] யாளி
இள நாகனார் பாடிய நற்றிணைப் பாடல் ஒன்று யாளி விலங்கினை  *ஆளி* என்னும் சொல்லால் குறிப்பிடுகிறது. அது காட்டில் வாழும் விலங்கு என்றும், அது புலியைக் கொல்லும் என்றும், யானையை அது தன் நகங்களால் பற்றி இழுக்கும் என்றும் அதன் ஆற்றலை விளக்குகிறது.

## யாளியின்  வரலாறு
சிங்கமுகத்தில் யானையின் துதிக்கையை நினைவூட்டும் உறுப்புடன் காணப்படும் யாளி, இந்தியாவில் பொ.ஊ.மு. 25,000 ஆம் ஆண்டுக்குப் பின்னர் வழக்கத்துக்கு வந்தது. பொ.ஊ. 800களில் தமிழ்நாட்டின் கோயில் கட்டுமானம் செங்கற்களுக்குப் பதிலாக கருங்கற்களைப் பயன்படுத்தத் தொடங்கியது. முதன்முதலாக முதலாம் பராந்தக சோழன், ஆதித்த சோழன் காலத்தில் கோயில்களைக் கருங்கற்கள் கொண்டு கலைநயத்துடன் கட்டினார்கள். இதனைக் *கற்றளி* என்று வரலாற்றாளர்கள் குறிப்பிடுவார்கள். இதற்கு முன் மாமல்லபுரம், அஜந்தா, புத்தவிகாரங்கள் போன்ற இந்தியக் கோவில்களில் உள்ள சிற்பங்களில்,  இந்தச் சிற்பத்தினைப் பற்றிய குறிப்புகள் எதுவும் கிடைக்கவில்லை. இந்தியச் சிற்ப நூல்களிலும் இதைப் பற்றிக் குறிப்புகள் இல்லை.

## யாளி வகைகள்
thumb|திருவண்ணாமலை அண்ணாமலையார் கோயிலில் யாளி சிற்பம்
யாளிகள் பொதுவாக சிங்கத்தின் உடல் அமைப்பைக் கொண்டுள்ளன. அவற்றின் தலைகளோ வேறு ஒரு விலங்கின் சாயலில் வடிவமைக்கப்படுகின்றன. யானை, சிங்கம் (சிம்மம்), ஆடுகளின் (மகரம்) தலைகளையும், அரிதாக நாய், எலி போன்றவற்றின் தலைகளையும் யாளியிடம் காணலாம்.

பொதுவாக யாளியின் முக்கிய வகைகள்
* சிம்ம யாளி
* மகர யாளி
* யானை யாளி

**சுருள்யாளி** என்பது ஒரு சிற்ப அலங்காரக் குறியீடு ஆகும். தென்னிந்திய இந்து கோவில்களின் கைப்பிடிசுவரில் இந்த அமைப்பு செதுக்கப்பட்டு இருக்கும். தலை திரும்பிய யாளி உருவத்தின் வாய்ப்புறத்திலிருந்து வளைவளைவாக செல்லும் கல் அலங்கார வளைவுகளை கொண்டிருக்கும் யாளி உருவை சுருள்யாளி என்பர். குறிப்பாக கல்மண்டபப் படிகளின் சுவர்களில் இவற்றைக் காணலாம்.

## ஆதாரங்கள்

## வெளி இணைப்புகள்
*தஞ்சையின் யாளி வீரர்கள்

பகுப்பு:கற்பனை உயிரினங்கள்
பகுப்பு:இந்து புராணகால உயிரினங்கள்
க. த. திருநாவுக்கரசு

**க. த. திருநாவுக்கரசு** (1931- 1989) தமிழ்ப் பேராசிரியர், தமிழ் எழுத்தாளர், அறிஞர், விமர்சகர், மொழிபெயர்ப்பாளர். இவர் வரலாறு, கல்வெட்டு, மொழியியல், சமூகவியல், மானிடவியல், தத்துவம் போன்ற பல்வேறு துறைகளில் புலமை பெற்றவர். சென்னை பச்சையப்பன் கல்லூரியில் படித்தவர். முனைவர் மு. வரதராசனின் படைப்பிலக்கியங்களை ஆய்வுசெய்து முனைவர் பட்டம் பெற்றவர். இவருக்கு சாகித்ய அகாடமி நிறுவனம் 'திருக்குறள் மணி' என்னும் பட்டம் வழங்கிப் பாராட்டியது. பின்னர் உலகத் தமிழாராய்ச்சி நிறுவனத்தில் பேராசிரியராகப் பணி புரிந்தார். 1974-இல் இவர் எழுதிய திருக்குறள் நீதி இலக்கியம் என்ற இலக்கிய விமர்சன புத்தகத்திற்கு சாகித்திய அகாதமி விருது வழங்கப்பட்டது.

## எழுதியுள்ள நூல்கள்
(முழுமையானதல்ல)
### ஆங்கிலம்
# Studies in Tamil and Greek Literature
# Chieftains of the Sangam age
# A Critical study of Dr. Mu. Va's works

### தமிழ்
# சிந்துவெளி தரும் ஒளி (1959)
# வாழ்வும் வரலாறும் (1960)
# தமிழர் நாகரிக வரலாறு - விடிவெள்ளி (1962)
# தம்மபதம், (1971), பாரி நிலையம், சென்னை.
# முதலாம் ராசராச சோழன் (1975) தமிழ்நாட்டுப் பாடநூல் நிறுவனம், சென்னை
# வரலாற்று வஞ்சி (1976)
# திருக்குறள் நீதி இலக்கியம் (1977), சென்னை பல்கலைக்கழகம், சென்னை.
# அறிஞர் அறவாழி (1978) மணியகம், சென்னை
# இலங்கையில் தமிழ்ப்பண்பாடு (1979)
# பர்மாவில் தமிழ்ப்பண்பாடு (1982)
# தாய்லாந்தில் தமிழ்ப்பண்பாடு (1982)
# தமிழ் நிலவு
# திருக்குறளும் இந்திய அறநூல்களும்,
# சான்றோர் கண்ட திருவள்ளுவர்
# அடிமை விலங்கு
# பழந்தமிழ் மொழியியல்
# வாழ்வும் இலக்கியமும்
# சிந்துவெளி எழுத்து வடிவங்கள் (1982)
# திருக்குறள் கற்பனைத் திறனும் நாடக நலனும், (1982) சென்னை பல்கலைக்கழகம், சென்னை.
# தென்கிழக்கு ஆசிய நாடுகளில் தமிழ்ப் பண்பாடு, (1987) , உலகத் தமிழாராய்ச்சி நிறுவனம், சென்னை. 
# திருக்குறள் நூலடைவு, தமிழுறவு வெளியீடு, சென்னை
# தொல்காப்பிய நூலடைவு, தமிழுறவு வெளியீடு, சென்னை
# தமிழ்ப்பண்பாடு, (2009) உலகத் தமிழாராய்ச்சி நிறுவனம், சென்னை. 
# ஒளி விளக்கு
# மானிடவியல் சொல்லகராதி, (1972), திருநெல்வேலி தென்னிந்தியா சைவசித்தாந்த நூற்பதிப்புக் கழகம், சென்னை.

### மொழிபெயர்ப்பு
# ராஜாராம் மோகன் ராய் : இந்திய இலக்கிய சிற்பிகள் வரிசை, சாகித்ய அகாதெமி
# ஜீவானந்த தாஸ் : இந்திய இலக்கிய சிற்பிகள் வரிசை, சாகித்ய அகாதெமி
# லட்சுமிநாத பெஸ்பருவா : இந்திய இலக்கிய சிற்பிகள் வரிசை, சாகித்ய அகாதெமி

## பதிப்பித்தவை
# திறனாய்வு அணுகுமுறைகள், (1989) (கு. பகவதி இணைப்பதிப்பாசிரியர்), உலகத் தமிழாராய்ச்சி நிறுவனம், சென்னை.

## நாட்டுடமையாக்கம்
2024 நவம்பரில் க. த. திருநாவுக்கரசின் படைப்புகளை தமிழ்நாடு அரசு நாட்டுடமை ஆக்கியது. இவரது மரபுரிமையாளர்களுக்கு பரிவுத் தொகையாக ரூ 10 இலட்சம்  வழங்கியது.  

## மேற்கோள்கள்

## வெளி இணைப்புகள்
* க. த. திருநாவுக்கரசு - வாழ்க்கை விபரம்

பகுப்பு:1931 பிறப்புகள்
பகுப்பு:1989 இறப்புகள்
பகுப்பு:சென்னை எழுத்தாளர்கள்
பகுப்பு:நாட்டுடைமை நூல்களின் ஆசிரியர்கள்
இருபிளவுப் பரிசோதனை

**இருபிளவுப் பரிசோதனை** அல்லது யங் பரிசோதனை என்பது 1801 ம் ஆண்டு யங் அவர்கள் செய்த, ஒளியின் இயல்புகள் தொடர்பாக முக்கிய முடிவுகளை சுட்டிய பரிசோதனை ஆகும். இந்த பரிசோதனையில் அணுத் துகள்கள் அல்லது ஓரியல் அலைகள் இரு சிறு பிளவுகளுக்கிடையில் செலுத்தப்படும் போது, எதிரில் உள்ளத் திரையில் அலைகளின் குறிக்கீட்டைக் காண முடிகிறது.

1801 ஆம் ஆண்டில், குறுக்கீடு எனப்படும் அலை இயல்பு, ஒளிக்கும் பொருந்தும் என்று யங் நிரூபித்துக் காட்டினார்.  இந்தக் குருக்கீடியல்பை, நாம் அன்றாட வாழ்வில், நீரலைகளில் எளிதில் காண முடிகிறது. நீர் நிரம்பிய குளத்திலோ, தொட்டியிலோ, ஒரு கல்லை வீசி எறிந்தால், அவ்விடத்தை மையாமாகக் கொண்டு, பல வட்ட அலைகள் ஒன்றன் பின் ஒன்றாகத் தோன்றி விரிவடைந்து, கரை வரைச் சென்று மோதி முடியும் (கீழே காண்பித்திருப்பது போல்)



உற்றுப் பார்த்தல் இவ்வட்ட அலைகள், நீர்ப் பரப்பின் சம அளவினின்று, மேலெழும்பியும்-கீழ்தாழ்ந்தும் பரவிக் கொண்டிருக்கும். மேலெழும்பிய பகுதியின் அதிக பட்ச உயரம் அலைமுடி எனவும், கீழ்த்தாழ்ந்த  பகுதியின் குறைந்த பட்ச ஆழம் அலையடி எனவும் அழைக்கப் படுகின்றன.



மேலும், ஒரே நேரத்தில் இரண்டு கற்களை அருகாமையில் எறிந்தால், முதற்கல்-மைய வட்ட அலைகளும், இரண்டாம் கல்-மைய வட்ட அலைகளும் மோதி நின்றோ, ஓடிந்தோ விடாமல் ஒன்றன் மீது ஒன்றாகப் பரவும்.



கூர்ந்து கவனிக்கையில், முதற்கல்லின் தோன்றிய அலைமுடியும், இரண்டாம் கல்லின் தோன்றிய அலைமுடியும் சந்திக்கையில், அவை கூடி, மொத்த அலைமுடி இரு மடங்காக உயரும். அதே போல், அலையடிகள் சந்திக்கையில், மொத்த அலையடி இருமடங்காகத் தாழும். ஆனால், ஒரு அலைமுடியும், அலையடியும் சந்திக்கையில், அவை ஒன்றோடொன்று கழிந்து, நீர்ப் பரப்பின் சம அளவிற்கு வந்து விடும். இப்படிப்பட்ட அலைகளின்

கூடுதல்-ஆழிதல் நிகழ்வையே குறுக்கீடு என அழைக்கிறோம்.



இரண்டு கரகளிக் கொண்டு நாம் உருவாக்கிய குருக்க்கிட்டுப் படிவத்தை, ஒரு கல்லையும், இரு கீற்றுக்களையும் கொண்டும் உருவாக்கலாம்.

குவாண்டம் இயற்பியலில்  இந்தப் பரிசோதனை ஒளியின் பிரிக்கமுடியாத அலை துகள் இயலைக் காட்டுகிறது.

## மேற்கோள்கள்

## வெளி இணைப்புகள்
* Dr Quantum - Double Slit Experiment

பகுப்பு:அலை இயக்கவியல்
பகுப்பு:குவாண்டம் இயங்கியல்
பகுப்பு:ஒளியியல்
பகுப்பு:அறிவியல் பரிசோதனைகள்
முற்றுப்புள்ளி

நிறுத்தற்குறிகளில் **முற்றுப்புள்ளி** *(Full stop)* என்பது ஒரு வாக்கியத்தின் முடிவில் இடம் பெறுவதாகும். இது கோட்டின் மீது எழுதப்படுவதால் இதை   கிளிப் என்றும் கூறுகின்றனர். இது கோட்டின் மேல் பகுதியில் வைக்கப்படும் புள்ளியான நடுப்புள்ளியிலிருந்து வேறுபடுகிறது.

முற்றுப்புள்ளி வேறு பல இடங்களிலும் பயன்படுத்தப்படுகிறது. பெயர்களுக்கு முன்பு போடப்படும் முதலெழுத்துகளுக்குப் பின்பும் சில நேரங்களில் சுருக்கங்களுக்கு நடுவிலும் பயன்படுத்தப்படுகிறது. கணிதத்திலும் இதன் பங்கு குறிப்பிடத் தகுந்தது. அங்கே இப்புள்ளியை தசம எண்களைக் குறிப்பிட உதவுகிறது.

## References

பகுப்பு:நிறுத்தக்குறிகள்
ரெ. சண்முகம்

**ரெ. சண்முகம்** (டிசம்பர் 14, 1934 - அக்டோபர் 8, 2010) மலேசியாவின் முன்னணிக்  கலைஞரும் கவிஞரும் ஆவார். பாடலாசிரியர், கதாசிரியர், இசையமைப்பாளர், நடிகர், பாடகர், எழுத்தாளர், வானொலி நாடக ஆசிரியர், நடிகர்,என்ற பல்வேறு துறைகளில் மிக சிறந்து விளங்கினார். மாடலன், தமிழடியான் என்ற புனைபெயர்களும் இவருக்கு உண்டு. மலேசிய வானொலி அறிவிப்பாளராகவும் இவர் பணியாற்றியுள்ளார்.

## வாழ்க்கைக் குறிப்பு
1920ல் மலேயாவுக்கு வந்த இவரது தகப்பனார் திருச்சியைச் சேர்த்தவர். தாயார் மலேயாவில் பிறந்தவர். 1934-ஆம் ஆண்டு டிசம்பர் 14-ஆம் தேதி கூலிமில் பிறந்த சண்முகம் தனது தொடக்க கால வாழ்க்கையை இசைத்துறையில் கழித்தார். தமிழ்ப்பள்ளியில் 4-ஆம் வகுப்பு வரை மட்டுமே கல்வி பயின்ற போதும் யாப்பு இலக்கணப் பிழையின்றி கவிதைகள் படைத்தார். இவர் மலேசிய எழுத்தாளர் ரெ. கார்த்திகேசுவின் அண்ணன் ஆவார். ரெ. சண்முகத்திற்கு சந்திரா என்ற மனைவியும் மலர்விழி, தர்மவதி என்று இரு மகள்களும் ரவி என்ற மகனும் உள்ளனர்.

## எழுதிய நூல்கள்
* ரெ.ச.இசைப்பாடல்கள்
* பிரார்த்தனை (கவிதை)
* நல்லதே செய்வோம் (கட்டுரை)
* இந்த மேடையில் சில நாடகங்கள் (சுய சரிதை)
* ரெ. சண்முகம் கதைகள் (2004)

## விருதுகள்
மலேசிய அரசு விருதுகள் உட்படப் பல விருதுகள் இவர் பெற்றுள்ளார். மலேசியத் தமிழ் இசைக்கலையில் இவராற்றிய பணிகளுக்காக ‘செவ்விசைச் சித்தர்’ எனும் விருதும் வழங்கப்பட்டுள்ளது.

## வெளி இணைப்புகள்
*மலேசிய கலைத்துறையின் மாபெரும் கலைஞர் ரெ.சண்முகம் காலமானார், வணக்கம் மலேசியா, அக்டோபர் 9, 2010
*சஞ்சியிலே வந்தவங்க தாண்டவக் கோனே!, ரெ. ச.வின் கவிதை

பகுப்பு:மலேசியத் தமிழ் எழுத்தாளர்கள்
பகுப்பு:1934 பிறப்புகள்
பகுப்பு:2010 இறப்புகள்
பகுப்பு:மலேசியத் தமிழ் கலைஞர்கள்
கொலை

**கொலை** *( Murder )* என்பது ஒரு மனிதரை இன்னொரு மனிதர் கொல்வது அல்லது மரணம் அடையச் செய்வதாகும். பொதுவான சூழ்நிலைகளில் கொலை ஒரு குற்றச்செயலாகவே கருதப்படுகிறது. ஆனால் போர், எதிர்ப்புப் போராட்டம் போன்ற சூழ்நிலைகளில் கொலை தொடர்பான ஒரு தெளிவான அற நிலைப்பாடு கடினமானது.

மனிதக் கொலை பல வகைகளாகப் பிரிக்கப்பட்டுள்ளது:
* கொலை (Murder): இது மிகவும் கடுமையான குற்றமாகும். இதில், கொலை செய்யும் எண்ணம் உள்ளது.
* முதல் நிலை கொலை (First-degree murder): இது முன்கூட்டியே திட்டமிட்டுச் செய்யப்படும் கொலை.
* இரண்டாம் நிலை கொலை (Second-degree murder): இது திடீரென ஏற்படும் கோபத்தில் அல்லது உணர்ச்சிவசப்பட்டுச் செய்யப்படும் கொலை.
* தற்செயலான கொலை (Manslaughter): இதில் கொல்லும் நோக்கம் இல்லை. இது ஒரு விபத்து அல்லது கவனக்குறைவினால் ஏற்படலாம்.

## மேலும் பார்க்க
* குற்றம்

## மேற்கோள்கள்

## வெளியிணைப்புகள்


பகுப்பு:இறப்புக் காரணிகள்
ரோசா இன்புரா

**ரோசா இன்புரா** (ஆங்கிலம்: *Rosa Infra*) என்பது ஒரு உருசிய கோதிக்கு மெட்டல் இசைக்குழு ஆகும். இது 2006ஆம் ஆண்டு மாசுகோ நகரத்தில் நிகோலை கர்புசினால் தோற்றுவிக்கப்பட்டது. இந்த இசைக்குழுவின் பெயர் பல அர்த்தங்களை கொண்டிருந்தாலும் பெரும்பாலும் இதன் பொருள் யாரும் செல்ல முடியா ஆழத்திலிருந்து வளரும் சீவன் மற்றும் நம்பிக்கைக்கான மலர் என்றே கூறப்படுகிறது. 

## வெளி இணைப்புகள்

#https://archive.today/20121205214143/www.myspace.com/rosainfraband

பகுப்பு:உருசிய கோதிக்கு மெட்டல் இசைக்குழு
சமூகவலை பக்கக்குறிப்பு

**சமூகவலை பக்கக்குறிப்பு (Social Bookmarking)** என்பது, வலைத்தளங்களின் பக்கத்தை சேமிக்க அல்லது மற்றவருடன் பகிர்ந்துக் கொள்ள செய்யப்படும் இணையப் பயன்பாட்டு முறையாகும். இவை பொதுவாக ஒரு இணையப்பக்கத்தின் முகவரி, அதைப்பற்றிய சிறுகுறிப்பு, அதன் வகைப்பிரிவு ஆகிய தகவல்களைக் கொண்டதாக இருக்கும். இதன் மூலம் ஒருவர் தனக்குப் பிடித்த இணையப் பக்கங்களை மற்றவருடன் பகிர்ந்துக் கொள்ளமுடிகிறது, மற்றவரின் பகிர்வை இவரும் பயன்படுத்தமுடிகிறது.

சில பக்கக்குறிப்பு சேவை வழங்கும் இணையதளங்கள் தானாக திரட்டிக் கொள்பவைகளாகவும், பயனர் சமர்பிக்கும்படியாகவும் இருக்கும் மேலும் சில தளங்களில் ஓட்டு முறை மூலம் பிரபலாமான பக்கக்குறிப்புகள் தரவரிசைப்படுத்தப்படும்.

## வெளி இணைப்புகள்
### தமிழ் வலைப்பதிவுத் திரட்டிகள்
* இன்ட்லி 
* தமிழ்மணம்
* திரட்டி.காம்
* தமிழ் வெளி
* தமிழ்ப்புள்ளி

## மேற்கோள்கள்

பகுப்பு:வலைப்பதிவு
பகுப்பு:இணையம்
உரிமைச் சாசனம் 08

**உரிமைச் சாசனம் 08** என்பது 350 மேற்பட்ட சீன புலைமையாளர்களால் முதலில் கையெழுதிடப்பட்ட உரிமைப் பிரகடனச் சாசனம் ஆகும்.  இது சீனாவில் சர்வதிகாரம் முடிக்கப்பட்டு, மக்களாட்சி வர வேண்டும் என்றும், மனித உரிமைகள் மதிக்கப்பட வேண்டும் என்றும் வேண்டுகிறது.  இந்த ஆவணத்தை எழுதியதற்கான லியூ சியாபோ அவர்களுக்கு 11 ஆண்டுகள் சிறைத் தண்டனையை சீன அரசு விதித்தது.  இவருக்கு 2010 அமைதிக்கான நோபல் பரிசு வழங்கப்பட்டது.

## கோரிக்கைகள்
* அரசமைப்புச் சட்டத் திருத்தம்
* அதிகாரங்களைப் பிரித்துவைத்தல்
* சட்டமியற்றும் மக்களாட்சி
* சுதந்திரமான நீதித்துறை
* பொதுக் கட்டுப்பாட்டுக்குள் அரச சேவகர்கள்
* மனித உரிமைகள் உறுதிப்பாடுகள்
* தேர்தல் முறையில் அரச சேவகர்களைத் தேர்தெடுத்தல்
* ஊர், நகர சமத்துவம்
* சேர்துகொள்வதற்கான உரிமை
* கூடல் சுதந்திரம்
* கருத்து வெளிப்பாட்டுச் சுதந்திரம்
* சமயச் சுதந்திரம்
* பொதுக் கல்வி
* சொத்துரிமை
* நிதி, வரி சீர்திருத்தம்
* சமூகப் பாதுகாப்பு/Social security. 
* சூழல் பாடுகாப்பு
* கூட்டாட்சிக் குடியரசு
* Truth in reconciliation

## மேற்கோள்கள்

பகுப்பு:சீனாவில் மனித உரிமைகள்
சு. சமுத்திரம்

**சு. சமுத்திரம்** (*Su. Samuthiram*, 1941 – ஏப்ரல் 1, 2003)  ஒரு தமிழ் எழுத்தாளர். வேரில் பழுத்த பலா என்ற புதினத்துக்காக சாகித்திய அகாதமி விருது பெற்றவர்.

## வாழ்க்கைக் குறிப்பு
சு.சமுத்திரம் தென்காசி மாவட்டம் தென்காசி வட்டம் திப்பணம்பட்டி கிராமத்தில் பிறந்தவர். அவர் அகில இந்திய வானொலியிலும் தூர்தர்ஷனினிலும் வேலை பார்த்தவர். அவர் 14 புதினங்கள், 4 குறுநாவல்கள், 2 கட்டுரைத் தொகுப்புகள், ஒரு நாடகம், 300க்கும் மேற்பட்ட சிறுகதைகள் எழுதியுள்ளார். அவரது சிறுகதைகள் 22 தொகுப்புகளாகப் பிரசுரிக்கப்பட்டுள்ளன அவரது பல படைப்புகள் தெலுங்கு, மலையாளம் மற்றும் ஹிந்தி மொழிகளில் மொழிபெயர்க்கப்பட்டுள்ளன. அவர் ஒரு சோஷியலிசவாதி. அவரது படைப்புகளில் சோஷியலிசக் கருத்துக்கள் பரவியிருந்தது. அடிமட்டத்து மக்களின் வாழ்க்கையும் அவர்கள் பட்ட துன்பங்களும்  அவரது படைப்புகளின் முக்கியக்களமாக அமைந்தன.  1990ல் அவரது புதினம் *வேரில் பழுத்த பலா* சாகித்திய அகாதமி விருது பெற்றது. 2003ல் சென்னையில் அவர் ஒரு விபத்தில் காலமானார்.

தமிழ்நாட்டு அரசாங்கம் 2000ஆம் ஆண்டில் அமைத்த தமிழிலக்கிய சங்கப்பலகையின் குறள்பீடம் என்ற அமைப்பின் பொதுக்குழு உறுப்பினராகப் பொறுப்புவகித்தார். 2001ஆம் ஆண்டு மே மாதம் அப்பதவியைத் துறந்தார்.

## விருதுகள்
*சாகித்திய அகாதமி விருது -1990.
*தமிழ் அன்னை பரிசு - தஞ்சாவூர் தமிழ் பல்கலைக்கழகத்திடமிருந்து.
*இலக்கியச் சிந்தனை - சிறுகதைப் பரிசு.
*கலைஞர் விருது - முரசொலி அறக்கட்டளையிடமிருந்து. (மறைவுக்குப்பின்)

## எழுதிய புத்தகங்கள்
(முழுமையானதல்ல)
# அவளுக்காக (ராணிமுத்து)
# இல்லந்தோறும் இதயங்கள்
# ஊருக்குள் ஒரு புரட்சி
# என் பார்வையில் கலைஞர்
# ஒத்தைவீடு
# ஒரு கோட்டுக்கு வெளியே
# கடித உறவுகள்
# சத்திய ஆவேசம் 
# சத்தியத்துக்குக் கட்டுப்பட்டால்
# சாமியாடிகள்
# சோற்றுப்பட்டாளம்
# தராசு
# தாய்மைக்கு வறட்சி இல்லை
# பூ நாகம்
# மண்சுமை
# மூட்டம்
# வட்டத்தை மீறி
# வளர்ப்பு மகள்
# வெளிச்சத்தை நோக்கி
#வாடா மல்லி
#வேரில் பழுத்த பலா (சாகித்திய அகாதமி விருது பெற்றது)

## மேற்கோள்கள்

## வெளி இணைப்புகள்

*சென்னை நூலகத்திலுள்ள சு. சமுத்திரத்தின் நூல்கள்

பகுப்பு:1941 பிறப்புகள்
பகுப்பு:2003 இறப்புகள்
பகுப்பு:தமிழக எழுத்தாளர்கள்
பகுப்பு:நாட்டுடைமை நூல்களின் ஆசிரியர்கள்
பகுப்பு:திருநெல்வேலி மாவட்ட எழுத்தாளர்கள்
ஷாமினி குமரேசன்

**ஷாமினி குமரேசன்**  (பிறப்பு 1988) இந்தியா, தமிழ்நாடு மாநில தொழில்முறை மேசைப்பந்தாட்ட வீரர். 2010ஆம் ஆண்டு தில்லியில் நடந்த  19வது பொதுநலவாய மேசைப்பந்தாட்டப் போட்டியில் பெண்கள் அணி ஆட்டத்தில் வெள்ளி பதக்கம் பெற்றவர்.

## மேற்கோள்கள்

பகுப்பு:வாழும் மக்கள்
பகுப்பு:இந்திய மேசைப்பந்தாட்ட வீரர்கள்
பகுப்பு:தமிழ்ப் பெண் விளையாட்டு வீரர்கள்
பகுப்பு:1988 பிறப்புகள்
பகுப்பு:தமிழ்நாட்டு விளையாட்டு வீராங்கனைகள்
எஸ். எஸ். சந்திரன்

**எஸ். எஸ். சந்திரன்** (இறப்பு:9 அக்டோபர் 2010) தமிழ்த் திரைப்பட நடிகரும், அரசியல்வாதியும் ஆவார். இவர் நகைச்சுவை செல்வர், கலைமாமணி போன்ற பட்டங்களைப் பெற்றுள்ளார்.

## திரைப்படங்களில்
80களிலும், 90களின் துவக்கத்திலும், இயக்குநர் ராமநாராயணன் இயக்கத்தில், ஏராளமான படங்களில் நடித்தவர். நகைச்சுவை, மற்றும் குணசித்திர வேடங்களிலும், வில்லன் வேடங்களிலும் நடித்து இருக்கிறார். ரஜினிகாந்துடன் மாப்பிள்ளை, உழைப்பாளி ஆகிய படங்களில் நடித்துள்ளார். பாட்டி சொல்லை தட்டாதே, தங்கமணி ரங்கமணி, சகாதேவன் மகாதேவன், கதாநாயகன் ஆகிய படங்களில் இவரது நடிப்பு சிறப்பாகப் பேசப்பட்டது. ஒருமுறை சொல்லி விடு, எங்கள் குரல் ஆகிய படங்களைத் தயாரித்தும் இருக்கிறார். விஜய் தொலைக்காட்சியில் "வாங்க பேசலாம்" என்ற நிகழ்ச்சியை டெல்லி கணேசுடன் இணைந்து தொகுத்து வழங்கி வந்தார்.

## அரசியலில்
* எஸ்.எஸ்.சந்திரன் அவர்கள் 2001 ஆம் ஆண்டு அன்றைய தமிழக முதல்வர் ஜெயலலிதா தலைமையிலான அண்ணா திராவிட முன்னேற்றக் கழகத்தில் இணைந்து அக்கட்சியின் சார்பாக 2001–2007 வரையிலான காலகட்டத்தில் நாடாளுமன்ற ராஜ்யசபா உறுப்பினராக இருந்தார். 
* பின்னர் பதவி காலம் முடிந்து அதிமுகவின் கொள்கைப் பரப்புத் துணை செயலாளர் பொறுப்பில் நியமிக்கப்பட்டு தமிழ்நாடு முழுவதும் கட்சி கூட்டங்களில் உற்சாகமிக்க நகைச்சுவையாக பேசி அன்றைய எதிர்கட்சியான திமுக தலைமையிலான கருணாநிதியின் ஆட்சியை விமர்சித்தும் வந்தார்.

## மறைவு
திருவாரூர் மாவட்டத்தில் நடந்த நிகழ்ச்சி ஒன்றில் கலந்து கொள்வதற்காக அவர் மன்னார்குடி சென்றிருந்தபோது, 2010 அக்டோபர் 9 அதிகாலையில் நெஞ்சுவலி ஏற்பட்டு மாரடைப்பால் காலமானார். இறக்கும் போது அவருக்கு வயது 69. எஸ்.எஸ். சந்திரனுக்கு ராஜம் என்ற மனைவியும் ரோஹித், ரங்கராஜ் என்ற மகன்களும் கண்மணி என்ற மகளும் உள்ளனர்.

## பகுதி திரைப்படவியல்
;நடிகர்

;இயக்குநராக

;பின்னணி குரல் கலைஞராக

## மேற்கோள்கள்

## வெளி இணைப்புகள்
*நடிகர் எஸ் எஸ் சந்திரன் மரணம் , சென்னை ஆன்லைன், அக்டோபர் 9, 2010

பகுப்பு:1941 பிறப்புகள்
பகுப்பு:2010 இறப்புகள்
பகுப்பு:தமிழ்த் திரைப்பட நடிகர்கள்
பகுப்பு:கலைமாமணி விருது பெற்றவர்கள்
பகுப்பு:அனைத்திந்திய அண்ணா திராவிட முன்னேற்றக் கழக அரசியல்வாதிகள்‎
பகுப்பு:மாநிலங்களவை உறுப்பினர்கள்
பகுப்பு:தமிழ்நாட்டைச் சேர்ந்த மாநிலங்களவை உறுப்பினர்கள்
உயர்செறிவு கொழுப்புப்புரதம்

**உயர்செறிவு கொழுப்புப் புரதம்** அல்லது **உயரடர்த்தி கொழுமியப்புரதம்** *(*'High-density lipoprotein** (**HDL*'))*  முக்கியமான ஐந்து வகை கொழுப்புப் புரதங்களிலே மிகச் சிறியதும் அதிக செறிவுடையதுமாகும். தண்ணீரில் கலந்த எண்ணெய் மிதப்பது போல நமது குருதியில் உள்ள கொழுப்பு மிதக்காமல் இருக்க அவை புரதங்களோடு பிணைக்கப்பட்டு உள்ளன.

HDL-C குருதிச் சோதனை உயர்செறிவு கொழுப்புப் புரத மூலக்கூறில் உள்ள கொலஸ்டிரால் அளவைக் கணக்கிட்டுச் சொல்கிறது. இம் மூலக்கூறு இரத்தக் குழாய்களில் படியும் கொழுப்புக் கட்டியை எடுத்துச் செல்கிறது. எனவே மாரடைப்பு, பக்கவாதம் போன்றவற்றைக் குறைக்கிறது. எனவே HDL-C நல்ல கொலஸ்டிரால் என அழைக்கப்படுகிறது.

## சான்றுகள்

பகுப்பு:உயிர்வேதியியல்
மீ. ப. சோமு

**மீ. ப. சோமசுந்தரம்** (*Mi. Pa. Somasundaram*; 17 சூன் 1921 – 15 சனவரி 1999) ஒரு தமிழ் எழுத்தாளர். **மீ. ப. சோமு** என்பது இவரது புனைபெயர்.  இவர் பத்திரிக்கை, கவிதை, புதினம், சிறுகதை, கட்டுரை, இசை போன்ற பல துறைகளிலும் சிறந்து விளங்கியவர். 1962ல் தமிழுக்கான சாகித்திய அகாதமி விருது பெற்றவர். அகில இந்திய வானொலியில் பணியாற்றியவர்.
 
## வாழ்க்கைக் குறிப்பு
சோமு திருநெல்வேலி மாவட்டத்திலுள்ள மீனாட்சிபுரம் கிராமத்தில் பிறந்தவர். கோவில் தேவார ஓதுவார்கள் மரபில் தோன்றியவர். இளமையில் வாய்ப்பாட்டுடன் வீணையும் சாரங்கியும் பயின்றார். சென்னை பல்கலைக்கழகத்தில் கீழ்த்திசையியல் படித்து வித்வான் பட்டம் பெற்றவர். டி. கே. சியுடனான தொடர்பு மூலம் இலக்கியத்தில் ஈடுபாடு கொண்டார். இவர் புதுமைப்பித்தனின் நண்பர். 1938ல் ஆனந்த விகடன் நடத்திய சிறுகதைப் போட்டியில் வெற்றிபெற்றார். அவர் 1946ல் *இளவேனில்* என்ற அவரது கவிதைத் தொகுப்பு வெளியானது. அக்கவிதைத் தொகுப்பு மாநில அரசின் விருது பெற்றது. 1954 – 56களில் கல்கி இதழின் ஆசிரியராகப் பணி புரிந்தார்.  1958 -60 களில் *நண்பன்* என்ற மாத இதழைத் தொடங்கி அதன் ஆசிரியராகப் பணியாற்றினார். நாற்பது ஆண்டுகளுக்கும் மேலாக அகில இந்திய வானொலியில் பணியாற்றி 1981 இல் ஓய்வு பெற்றார். அங்கு தலைமைத் தயாரிப்பாளராகவும் பண் ஆராய்ச்சி ஒருங்கிணைப்பாளராகவும் பணியாற்றினார். இவரது சாகித்தியங்கள் பல வானொலியில் ஒலிபரப்பாயுள்ளன. அவரது பயணக் கட்டுரை *அக்கரைச்சீமையில் ஆறுமாதங்கள்* 1962ன் தமிழுக்கான  சாகித்திய அகாதமி விருது பெற்றது. அவர் எண்ணற்ற கவிதைகள், சிறுகதைகள், புதினங்கள், நாடகங்கள், ஆய்வுக் கட்டுரைகள், பயணக் கட்டுரைகள் மற்றும் இசை ஆய்வுக் கட்டுரைகளும் எழுதியுள்ளார். தமிழ்க்கலைக்களஞ்சியத்திலும் இவரது பங்களிப்பு குறிப்பிடத்தக்கது. சோமு 1999ல் மரணமடைந்தார்.

## விருதுகளும் பட்டங்களும்
*சாகித்திய அகாதமி விருது - பயணக்கட்டுரை: *அக்கரைச்சீமையில் ஆறுமாதங்கள்*.
*தமிழக அரசு விருது - கவிதைத் தொகுப்பு: *இளவேனில்*.
*இசைப்பேரறிஞர் விருது, 1980. வழங்கியது: தமிழ் இசைச் சங்கம், சென்னை.
* பல்கலை வித்தகர், தருமை ஆதீனம்
* முத்தமிழ்ச் செல்வர், யாழ்ப்பாணம் ஆதீனம்

## எழுதிய நூல்கள்
(முழுமையானதல்ல)
### கவிதைகள்
*இளவேனில்
*குடிகாட்டு வேழமுகன் வெண்பா மாலை

### சிறுகதைகள்
*கேளாத கானம்
*உதய குமாரி
*ஐம்பொன்மெட்டி
*மஞ்சள் ரோஜா
*மனை மங்களம்
*கல்லறை மோகினி
*திருப்புகழ் சாமியார்

### புதினங்கள்
*ரவிச்சந்திரிகா
*கடல் கண்ட கனவு
*நந்தவனம்
*வெண்ணிலவுப்  பெண்ணரசி
*எந்தையும் தாயும்

### கட்டுரைகள்
*கார்த்திகேயனி
*ஐந்தருவி
*பிள்ளையார் சாட்சி
*நீங்காத நினைவுகள்
*சித்தர் இலக்கியம் ( 3 பகுதிகள் )
*நமது செல்வம்
*அக்கரைச் சீமையில் ஆறு மாதங்கள்

## சிறுகதைத் தொகுப்புகள்
*புதுமைப்பித்தன் சிறுகதைகள் (நூல்)

## மேற்கோள்கள்

## வெளி இணைப்புகள்
* மீ.ப.சோமுவின் சில படைப்புகள் 
* ‘சித்தர் இலக்கியச் செம்மல்’ மீ.ப.சோமு, திருப்பூர் கிருஷ்ணன் தினமணிக் கட்டுரை, 1 மே, 2011.
* மீ. ப. சோமு, தென்றல், சனவரி 2016

பகுப்பு:இசைப்பேரறிஞர் விருது பெற்றவர்கள்
பகுப்பு:1921 பிறப்புகள்
பகுப்பு:1999 இறப்புகள்
பகுப்பு:திருநெல்வேலி மாவட்ட மக்கள்
பகுப்பு:தமிழக எழுத்தாளர்கள்
சீ. தம்பிராசா

பண்டிதர் **சீ. தம்பிராசா** (பிறப்பு: 1924) ஈழத்து தமிழறிஞர். இந்து சமய கலாசார அலுவல்கள் திணைக்களத்தின் “தமிழ் ஒளி” விருது பெற்றவர். பல இலக்கியக் கட்டுரைகளை எழுதியவர். மேடைப் பேச்சாளர்.

## வாழ்க்கைக் குறிப்பு
பண்டிதர் தம்பிராசா 1924 இல் இலங்கையின் கிழக்கு மாகாணத்தில் மட்டக்களப்பு மாவட்டத்தில் பெரிய கல்லாறு கிராமத்தில் பிறந்தவர். 1951 முதல் 1971 வரையிலான 20 வருடங்கள் இவர் பெரிய கல்லாறு சைவ மகா சபையின் செயலாளராகத் தொடர்ந்து பணியாற்றியுள்ளார்.

## எழுதிய நூல்கள்
* இருபா இருபஃது (1993)
* கதிர்காமம் (2002)
* சங்க இலக்கிய சமுத்திர முத்துக்கள் (2005)
* பெரியகல்லாறு சர்வார்த்த ஸ்ரீ சித்திவிநாயகர் தோத்திரப் பாடல்கள் (2007)
* கல்லாற்றுக் கடல் நாச்சியார் துதி மலர் (2007)
* பெரிய கல்லாறு மண்டபத்தடிப் பிள்ளையார் ஆலய வரலாறும் திருப்பொன்னூஞ்சலும் (2008)
* எனது இலக்கியச் சிந்தனைகள் (2010)

## விருதுகள்
இவரது சமய இலக்கிய பணிகளுக்காகப் பல்வேறு கெளரவங்களும், பரிசுகளும் பாராட்டுகளும் இவருக்குக் கிடைத்துள்ளன.
*தமிழ் மறைக் கழகம் நடத்திய “திருக்குறள்” கட்டுரைப் போட்டியில் முதற்பரிசு (1962) இதற்கான பரிசளிப்பு விழா 1962, மே 18 இல் வேலணையில் நடைபெற்றது. தில்லியிலிருந்து முனைவர் சாலை இளந்திரையன் பிரதம விருந்தினராகப் பங்குபற்றிய இவ்விழாவில் பண்டிதர் தம்பிராசாவுக்குத் தங்கப்பதக்கம் சூட்டப்பட்டது.
*இந்து சமய கலாசார திணைக்களம் ‘தமிழ் ஒளி’ விருதை இவருக்கு வழங்கியுள்ளது.

## வெளி இணைப்புகள்
*வாழும்போதே வாழ்த்துப் பெறும் பண்டிதர் ~தமிழ் ஒளி' தம்பிராசா, அன்புமணி, தினகரன், அக்டோபர் 10, 2010

பகுப்பு:ஈழத்துத் தமிழறிஞர்கள்
பகுப்பு:ஈழத்து எழுத்தாளர்கள்
பகுப்பு:1924 பிறப்புகள்
பகுப்பு:மட்டக்களப்பு மாவட்ட நபர்கள்
புள்ளி (தமிழ் நடை)

நல்ல தமிழில் எழுத விரும்புவோர் அதற்கேற்ற தமிழ் நடையைக் கையாளல் வேண்டும். மொழி நடை என்பது *ஒழுங்கான அமைப்பில் எழுதுவதற்கான நெறிமுறை*யைக் குறிக்கும்.

இத்தகைய நெறிமுறையில்  நிறுத்தக்குறிகள் (*punctuation marks*) பெரும் பங்கு வகிக்கின்றன. இவை பேச்சின் ஒலிப்பு வேறுபாடுகளை உரைநடையில் காட்டவும், செய்திப் பரிமாற்றத்தில் குழப்பம் ஏற்படாமல் தவிர்க்கவும், கருத்துத் தெளிவு துலங்கவும், படிப்பவரின் அக்கறையை தேவைப்படும் இடங்களுக்கு எடுத்துச் செல்லவும் பயன்படும் குறிகளாகும்.

நிறுத்தக்குறிகளுள் புள்ளி என்பது அடிப்படையானது. அது கால்புள்ளி (comma), அரைப்புள்ளி (semicolon), முக்கால்புள்ளி (colon), முற்றுப்புள்ளி (full stop), புள்ளி (point), முப்புள்ளி (ellipsis)  என்று வேறுபடுத்தப்பட்டு எழுத்தில் கையாளப்படுகிறது. 

## முற்றுப்புள்ளிக்கும் புள்ளிக்கும் ஒற்றுமை வேற்றுமைகள்

கூற்று, ஏவல் போன்ற வாக்கியங்களின் இறுதியில் இடப்படுகின்ற நிறுத்தக்குறி முற்றுப்புள்ளி என அழைக்கப்படுகிறது. புள்ளி என்பது தோற்றத்தில் முற்றுப்புள்ளி போலவே இருந்தாலும், இரு குறிகளும் வெவ்வேறு பொருள்களைக் குறிக்க பயன்படுகின்றன.
வாக்கிய இறுதியில் வருவது முற்றுப்புள்ளி, ஏனைய இடங்களில் வருவது புள்ளி என்பதே அடிப்படை வேற்றுமை.

## புள்ளி (.) இட வேண்டிய இடங்கள்

புள்ளி இட வேண்டிய இடங்கள் எடுத்துக்காட்டுகளுடன் கீழே தரப்படுகின்றன:

:1) சுருக்கக் குறியீடாக உள்ள எழுத்தை அடுத்து புள்ளி இடுவது முறை.

:எடுத்துக்காட்டுகள்:

:*பி.கு.* (பின்குறிப்பு)
:*எ.கா.* (எடுத்துக்காட்டு)
:*த.நா.* (தமிழ்நாடு)

:2) சுருக்கக் குறியீடாக உள்ள எழுத்துக்களை அடுத்து விகுதிகள் சேர்க்கப்படும்போதும் புள்ளி இருக்க வேண்டும்.

:எடுத்துக்காட்டு:  

:*ஐ.நா.வின் முடிவுகள்*

:3) ஒருவரின் பெயருக்கு முன்னோ பின்னோ வரும் தலைப்பு எழுத்துக்களை அடுத்து புள்ளி இடுவது முறை.

:எடுத்துக்காட்டுகள்: 

:*வ.உ. சிதம்பரனார்*
:*சி.வி.இராமன்*
:*சுந்தரம், இராம.*

:4) வரிசைக்குப் பயன்படுத்தும் எண் அல்லது எழுத்தை அடுத்தும் வரிசை எண்ணின் உட்பிரிவாக வரும் எண்களின் இடையிலும் புள்ளி இடுவது முறை.

:எடுத்துக்காட்டுகள்:

*(அ) தென்னிந்திய மொழிகள்:*
:*1. தமிழ்*
:*2. தெலுங்கு*
:*3. கன்னடம்*
:*4. மலையாளம்*

*(ஆ) மனிதனின் மூன்று அடிப்படைத் தேவைகள்:*
:*அ. உண்பதற்கு உணவு*
:*ஆ. உடுப்பதற்கு ஆடை*
:*இ. வசிப்பதற்கு இடம்*

*(இ) 1.1 முன்னுரை*
:*1.2 தமிழ் இலக்கியங்கள்*
:*1.2.1 சங்க இலக்கியம்*'
:*1.2.2 இடைக்கால இலக்கியம்*
:*1.2.3 இக்கால இலக்கியம்*

:5) எண்ணால் குறிக்கப்படும் தேதியின் பின்னும் மாதத்தின் பின்னும் புள்ளி இடுவது முறை.

:எடுத்துக்காட்டுகள்

:*17.05.99*
:*25.03.1989*

## புள்ளி தேவை இல்லாத இடங்கள்

:1) ஒருவரின் பெயருக்கு முன்னால் குறிப்பிடப்படும் அடைமொழியை அடுத்தும் அடைமொழிகளுக்கு இடையிலும் புள்ளி தேவையில்லை.

:எடுத்துக்காட்டுகள்:

:*திருமதி எழிலரசி*
:*திரு மு. கண்ணப்பன்*
:*அறிஞர் அண்ணா*
:*முனைவர் பா. முருகன்*

:2) எண்ணின் உட்பிரிவாக எழுத்து வரும்போது எண்ணுக்கும் எழுத்துக்கும் இடையில் புள்ளி தேவையில்லை.

:எடுத்துக்காட்டுகள்:

:*9 அ*
:*8 d*

## சான்றுகள்

1) இந்திய மொழிகளின் நடுவண் நிறுவனம் (மைசூர்), மொழி அறக்கட்டளை (சென்னை), தமிழ்ப் பல்கலைக்கழகம் (தஞ்சாவூர்), *தமிழ் நடைக் கையேடு*, சென்னை: அடையாளம், 2004.

பகுப்பு:தமிழ் நடை
பகுப்பு:நிறுத்தக்குறிகள்
பகுப்பு:தமிழ் உரைநடை